প্রথম সংখ্যায় প্রকাশকের পত্রে আমরা উল্লেখ করেছিলাম, প্রদর্শনী সমীক্ষা, নাটক, চলচ্চিত্র ও সংগীতসহ সাংস্কৃতিক অভিব্যক্তির নানা দিক নিয়ে বিশ্লেষণসহ প্রবন্ধ প্রকাশ করা হবে শিল্প ও শিল্পী ত্রৈমাসিক পত্রিকায়। এই চেতনা থেকে দ্বিতীয় সংখ্যায় সংগীত ও চলচ্চিত্র নিয়ে দীর্ঘ আলোচনা পত্রস্থ হলো। সংগীত নিয়ে রচিত দীর্ঘ একটি প্রবন্ধে বাংলা গানের কিংবদন্তিতুল্য গায়ক ও তাঁদের কণ্ঠবিভা নিয়ে আলোচনা করা হয়েছে। এদেশে নির্মল ও সুস্থ চলচ্চিত্রের সম্ভাবনা প্রচুর। বেশ কয়েকজন নিবেদিতপ্রাণ চলচ্চিত্র-নির্মাতা এদেশের চলচ্চিত্রের দৈন্যদশাকে ঘুচাবার জন্য বৈরী পরিবেশের মধ্যেও যে-প্রয়াস গ্রহণ করেছিলেন তারেক মাসুদ তাঁদের মধ্যে ছিলেন অন্যতম। তাঁর মৃত্যু এদেশের সুস্থ চলচ্চিত্র আন্দোলনে বড়রকম শূন্যতা সৃষ্টি করেছে। তাঁর সম্পর্কে এবং চলচ্চিত্রের নান্দনিক বিষয় নিয়ে আলোচনা রইল এ-সংখ্যায়।